Mens både ukrainske flygtninge og jobsøgende arbejdsgivere er klar på at blive matchet, så er der ofte en række forhold, der forhindrer ukrainerne i at blive ansat.

I deres midlertidige hjem i Tollestrup ved Vrå har kusinerne Zoya Riabokon og Svitlana Ilienko god tid til at forberede frokost til deres børn. For mens børnenes hverdag i Danmark byder på fjernundervisning fra Ukraine, skal Zoya og Svitlana have opholdstilladelse, før de kan begynde på deres nye arbejde. - Jeg er lidt nervøs, for det hele er lidt forsinket. Jeg er klar til at starte på arbejde og vil gerne have en stabil hverdag, siger Zoya Riabokon. Skal arbejde hos Fynbo Foods Sammen med sin kusine Svitlana Ilienko mangler hun kun en opholdstilladelse, før hun kan begynde i nyt arbejde hos Fynbo Foods i Vrå. Opholdstilladelsen er afgørende for en lang række andre forhold, der skal på plads, inden de kan begynde på det job, som de er blevet lovet. Den giver blandt andet adgang til MitID, et skattekort og muligheden for at oprette en bankkonto. Men selvom det endnu ikke er på plads, har administrerende direktør hos Fynbo Foods Richard Fynbo alligevel valgt at ansætte dem. - Det anser vi som en formalitet, at de stadig mangler det. Vi vil gerne sende et signal til dem om, at vi tager imod dem, siger Richard Fynbo. Foreslår hurtig ordning Han foreslår, at der bliver lavet en fast-track-ordning, så ukrainske flygtninge, der har fået tilsagn om et job, kommer foran i køen for behandlingen af deres opholdstilladelse. Mandag mødtes forskellige, relevante aktører til topmøde i København for at diskutere, hvordan sagsbehandlingen kan forbedres, og her var beskæftigelsesministeren ikke afvisende for en fast-track-ordning. - Forslaget om, hvorvidt der kan laves en fasttrack for folk, der har et job på hånden – altså, vi lytter til alle gode idéer og vil selvfølgelig også overveje det, siger beskæftigelsesminister Peter Hummelgaard (S).